Flest bendir til þess að um slys sé að ræða en lögreglumaðurinn er á öðru máli . Skömmu síðar flytur fjögurra manna fjölskylda í afskekkt hús í Kollafirði og draugar fortíðar vakna til lífsins ... Úr Húsinu : Teódór gengur út úr höfuðstöðvum Securitas , pírir augun undan sterkri haustsólinni og sest inn í bílinn sinn , silfurgráa , fimm dyra Toyotu Corolla sem hann keypti fyrir tveimur árum á 100% myntkörfuláni sem er fyrir löngu komið í vanskil . Hann lemur í stýrið , stappar í gólfið og bölvar í hljóði , róar sig síðan niður og strýkur svitaperlurnar af sjóðheitu enninu . „ Skiptir ekki máli , “ tautar hann og ræsir vélina , setur upp Police-sólgleraugun og klæðir sig í svörtu leðurhanskana . Svo kveikir hann sér í sígarettu og lítur sem snöggvast á klukkuna í mælaborðinu áður en hann stillir baksýnisspegilinn og bakkar út úr stæðinu : Lögreglan verður að bíða . Bréfberinn frá Íslandspósti er venjulega á ferðinni í götunni hans á milli hálfþrjú og þrjú á daginn og Teddi passar vandlega upp á að Anna Björg komist ekki í póstinn . Hann ekur sem leið liggur upp í Breiðholt , halar niður hliðarrúðuna og stingur olnboganum út um gluggann , stillir útvarpið á FM 95,7 og hækkar andlausa danstónlistina í botn , blæs reyk út um nasirnar og trommar með fingrunum á stýrið . Í aftursæti bílsins eru tveir barnastólar og á hliðarrúðunum aftur í eru hálfgegnsæ sólskyggni með sogskálum og teiknimyndafígúrum , Bangsímon farþegamegin og Spiderman bílstjóramegin . Ellefu mínútum síðar leggur hann bílnum í stæði merkt 4 . HH framan við stigagang númer 10 við langt , fjögurra hæða fjölbýlishús við Kötlufell í Fellahverfi í Efra-Breiðholti . Hann drepur á vélinni , stígur út úr bílnum , fiskar lyklakippu upp úr hliðarvasa á jakkanum , gengur inn í anddyrið og opnar póstkassa merktan fjórðu hæð til hægri með litlum lykli . Í póstkassanum eru fjölmörg gluggaumslög stíluð á Theódór B. Unnarsson frá Landsbankanum , Íbúðalánasjóði , Intrum , lögfræðingum og fjármögnunarfyrirtækinu Glitni , auk tveggja bréfa til Önnu Bjargar , frá Tryggingastofnun ríkisins og Öryrkjabandalaginu , auglýsingapóstar frá pitsustöðum , barnafatabúðum , Europris og Hagkaup . Hann lokar og læsir póstkassanum , yfirgefur anddyrið , gengur til hægri niður tíu tröppur , opnar dyrnar að ruslakompunni og kveikir ljós . Kompan er mjó , löng og gluggalaus og lyktar af gömlu og nýju sorpi . Á aðra hönd er grár veggur en á hina röð af svörtum ruslatunnum sem sumar eru fullar . Innst er neðsti hluti ruslarennunnar og undir henni tunna sem er löngu orðin full og gott betur . Sá sem á að sjá um kompuna þessa vikuna er greinilega ekki að standa sig í stykkinu . Teddi opnar ruslapoka úr fullri tunnu , treður póstinum sem er merktur honum sjálfum ofan í hann , lokar honum , setur hann aftur í tunnuna og skellir lokinu niður . Síðan slekkur hann ljósið , lokar kompunni á eftir sér og röltir til baka að bílnum með lykt af heimilissorpi annarra í nefinu , viðbjóðsgrettu á andlitinu og restina af póstinum klemmda fasta milli leðurklæddra fingra vinstri handar .